'ओसामा के लिए बुश-मुशर्रफ में हुई थी डील'  
ब्रिटिश अखबार के मुताबिक पाकिस्तानी ज़मीन पर लादेन पर हमले के लिए परवेज मुशर्रफ़ और जॉर्ज बुश के बीच 10 साल पहले डील हुई थी।
पाकिस्तान ओसामा बिन लादेन को लेकर सिर्फ दिखावे के लिए अमेरिका पर आंखें तरेर रहा है। ब्रिटेन के अखबार द गार्जियन में छपी एक ख़बर के मुताबिक पाकिस्तान विरोध का सिर्फ नाटक कर रहा है जिसकी स्क्रीप्ट 10 साल पहले लिखी गई थी। रिपोर्ट में कहा गया है कि अमेरिका ने ऐबटाबाद में ऐसे ही हमला नहीं कर दिया।   दरअसल, पाकिस्तान के पूर्व राष्ट्रपति परवेज़ मुशर्रफ़ और अमेरिका के पूर्व राष्ट्रपति जॉर्ज डब्ल्यू बुश के बीच 10 साल पहले एक डील हुई थी। ये डील अफ़गानिस्तान की तोरा−बोरा पहाड़ियों में अमेरिकी फौजों से बचकर बिन लादेन के भाग निकलने के तुरंत बाद हुई थी। इस डील के तहत अमेरिका को ये इजाज़त मिली थी कि वह पाकिस्तान की ज़मीन पर कहीं भी ओसामा पर हमला कर सकता है जैसा कि पिछले हफ्ते ऐबटाबाद में हुआ। समझौते में एक और खास बात यह थी कि अमेरिकी कार्रवाई के बाद पाकिस्तान सिर्फ दिखावे के लिए हो−हल्ला मचाएगा।